C 245/11

ZÁVEREČNÁ SPRÁVA ÚRADNÍKA PRE VYPOČUTIE (1)

VEC AT.39563 – Potravinové obaly pre maloobchodný predaj (opätovné prijatie)

(2021/C 245/11)

Návrh rozhodnutia je určený trom spoločnostiam podniku tvoriaceho skupinu CCPL, konkrétne CCPL S.c., Coopbox Group S.p.A. a Coopbox Eastern, s.r.o. (ďalej len „adresáti“).

SÚVISLOSTI

Komisia prijala 24. júna 2015 rozhodnutie Komisie C(2015) 4336 final vo veci AT.39653 – Potravinové obaly pre maloobchodný predaj týkajúce sa konania podľa článku 101 ZFEÚ a článku 53 Dohody o EHP (ďalej len „rozhodnutie z roku 2015“). Rozhodnutím z roku 2015 sa ukončilo vyšetrovanie piatich kartelov okrem iného vrátane skupiny CCPL v súvislosti s polystyrénovými plastovými podnosmi (ďalej len „penové podnosy“) a v prípade jedného kartelu aj v súvislosti s polypropylénovými plastovými podnosmi (ďalej len „pevné podnosy“) používanými na balenie čerstvých potravín, ako sú mäso, hydina, ovocie a ryby, pre maloobchodný predaj. V rozhodnutí z roku 2015 sa stanovilo päť samostatných porušení článku 101 ZFEÚ a článku 53 Dohody o EHP, z ktorých každé bolo vymedzené odlišným územným rozsahom a malo odlišné trvanie. Rozhodnutím z roku 2015 sa uložili pokuty okrem iných týmto piatim právnym subjektom, ktoré boli v tom čase súčasťou skupiny CCPL: CCPL S.c., Coopbox Group S.p.A., Poliemme S.r.l., Coopbox Hispania S.l.u. a Coopbox Eastern, s. r. o., za ich podieľanie sa na troch z piatich kartelov, ktorých sa týka rozhodnutie z roku 2015. (2)

Komisia rozhodnutím z roku 2015 uložila uvedeným piatim právnym subjektom skupiny CCPL pokuty v celkovej výške 33 694 000 EUR. Celková výška bola stanovená po udelení 25 % zníženia inak uplatniteľných pokút na základe zníženej platobnej schopnosti týchto subjektov, ako stanovila Komisia po posúdení žiadosti týkajúcej sa platobnej neschopnosti, ktorú predložili v súlade s bodom 35 usmernení Komisie o pokutách. (3)

Všeobecný súd vyniesol 11. júla 2019 rozsudok vo veci T-522/15 (ďalej len „rozsudok z roku 2019“) (4), ktorým zrušil pokuty uložené uvedeným piatim právnym subjektom skupiny CCPL v celom rozsahu, čím vyhovel námietke, že Komisia dostatočne neodôvodnila svoje posúdenie platobnej neschopnosti, a zároveň zamietol všetky ostatné námietky žalobcov. Všeobecný súd následne zrušil výroky rozhodnutia z roku 2015, ktorými uvedeným piatim právnym subjektom skupiny CCPL sa uložili pokuty v celkovej výške 33 694 000 EUR. (5)

POSTUP OPÄTOVNÉHO PRIJATIA

Komisia listom z 18. septembra 2019 informovala CCPL S.c. ako hlavnú materskú spoločnosť skupiny CCPL a spoločnosť konajúcu v mene právnych subjektov tejto skupiny, ktorá vykonala predbežné platby a prijala náhradu za tieto platby na základe rozsudku z roku 2019, o svojom zámere prijať nové rozhodnutie o uložení pokút príslušným subjektom skupiny CCPL a dotknuté subjekty vyzvala, aby predložili svoje pripomienky. Komisia týmto listom takisto informovala CCPL S.c. aj o svojom zámere riadiť sa rovnakou metódou výpočtu upravenej základnej výšky pokuty, aká bola uplatnená v rozhodnutí z roku 2015. Komisia týmto listom rovnako objasnila, že na základe tejto metódy sa uplatní 10 % limit celkového obratu skupiny CCPL za posledný celý obchodný rok pred prijatím nového rozhodnutia o celkovej výške každej pokuty stanovenej za každé z troch porušení, ktorých sa dopustila. Listom bola napokon spoločnosť CCPL S.c. informovaná o tom, že akákoľvek možná žiadosť o zníženie pokuty na základe bodu 35 usmernení o pokutách sa bude analyzovať na základe najaktuálnejšej finančnej situácie skupiny CCPL.

Adresáti požiadali 4. októbra 2019 Komisiu, aby na základe bodu 35 usmernení o pokutách zvážila ich platobnú neschopnosť. Komisia v súvislosti s posúdením žiadosti zaslala skupine CCPL podľa článku 18 ods. 1 a 2 nariadenia (ES) č. 1/2003 (6) niekoľko žiadostí o predloženie informácií o jej finančnej situácii a osobitnom spoločenskom a hospodárskom prostredí, v ktorom sa nachádza.

Skupina CCPL listom z 28. októbra 2019 predložila pripomienky v reakcii na list z 18. septembra 2019. Upriamila pozornosť Komisie najmä na nižší očakávaný celkový obrat skupiny CCPL za rok 2019 v porovnaní s rokom 2018 (a ukončenie činností v určitých odvetviach, v ktorých predtým pôsobila) a požiadala Komisiu, aby pri uplatnení 10 % limitu obratu, ktorý je stanovený v článku 23 ods. 2 nariadenia (ES) č. 1/2003, zohľadnila tento znížený obrat.

Komisia listom z 15. mája 2020 potvrdila svoj zámer prijať nové rozhodnutie, ktorým sa nahradia príslušné oddiely výroku rozhodnutia z roku 2015, ktoré bolo zrušené rozsudkom z roku 2019, na základe ktorého sa adresátom uložia uplatniteľné pokuty a budú sa považovať za zodpovedných za účasť na troch karteloch v sektore dodávania penových podnosov používaných ako potravinové obaly pre maloobchodný predaj v samostatných zemepisných oblastiach Talianska, juhozápadnej Európy (ďalej len „JZE“) a strednej a východnej Európy. V súvislosti s výpočtom hornej hranice uplatniteľných pokút Komisia potvrdila svoj zámer uplatniť 10 % limit celkového obratu za rok predchádzajúci roku prijatia nového rozhodnutia na celkovú výšku každej pokuty uplatniteľnej za každé porušenie. (7)

Listom z 15. júna 2020 skupina CCPL predložila ďalšie pripomienky v reakcii na list z 15. mája 2020, pričom zopakovala to, čo uviedla v listoch zo 4. a z 28. októbra 2019. Skupina CCPL uviedla, že výška pokút, ktorá sa má určiť, by mala byť opodstatnená, spravodlivá a v súlade s pokutami uloženými ostatným adresátom rozhodnutia z roku 2015, aby sa dodržal súlad so zásadami proporcionality a rovnakého zaobchádzania.

NÁVRH ROZHODNUTIA

Podľa článku 16 rozhodnutia 2011/695/EÚ som preskúmal, či sa návrh rozhodnutia zaoberá iba námietkami, v súvislosti s ktorými dostala skupina CCPL príležitosť vyjadriť svoje názory. Komisia v návrhu rozhodnutia nerieši žiadne nové námietky voči adresátom, ani nechce pozmeniť podstatu námietok, ako sa v tomto prípade uvádza v oznámení námietok z 21. septembra 2012. Komisia navyše poznamenáva, že článok 1 rozhodnutia z roku 2015 sa stal konečným, a to aj v súvislosti s adresátmi, ktorých sa týka toto konanie. Komisia z dôvodu uplatnenia 10 % zákonného maxima z celkového obratu skupiny CCPL za rok 2019 v súvislosti s porušením v Taliansku a JZE v návrhu rozhodnutia stanovuje celkovú výšku pokút na 9 441 000 EUR a prichádza k záveru, že podmienky stanovené v bode 35 usmernení o pokutách týkajúcom sa platobnej neschopnosti nie sú v súčasnosti splnené.

Na základe všetkých uvedených skutočností a berúc do úvahy, že skupina CCPL mi nedoručila žiadne žiadosti ani sťažnosti, som usúdil, že v tomto prípade bol dodržaný účinný výkon procesných práv účastníkov konania.

V Bruseli 17 decembra 2020. Wouter WILS

(1) V súlade s článkami 16 a 17 rozhodnutia predsedu Európskej komisie 2011/695/EÚ z 13. októbra 2011 o funkcii a pôsobnosti vyšetrovateľa v niektorých konaniach vo veci hospodárskej súťaže (Ú. v. EÚ L 275, 20.10.2011, s. 29) (ďalej len „rozhodnutie 2011/695/EÚ“).

(2) Skupina CCPL 4. októbra 2019 informovala Komisiu, že v súvislosti so spoločnosťou Coopbox Hispania S.l.u. sa v roku 2018 začala súdna likvidácia a spoločnosť Poliemme S.r.l. bola v roku 2017 začlenená do skupiny Coopbox Group S.p.A.

(3) Usmernenia Komisie k metóde stanovenia pokút uložených podľa článku 23 ods. 2 písm. a) nariadenia (ES) č. 1/2003 (Ú. v. EÚ C 210, 1.9.2006, s. 2).

(4) Rozsudok z 11. júla 2019, CCPL a i./Komisia, T-522/15, EU:T:2019:500, opravený uznesením zo 6. septembra 2019, CCPL a i./Komisia, T-522/15, EU:T:2019:599.

(5) Všeobecný súd zrušil článok 2 ods. 1 písm. f), g) a h), odsek 2 písm. d) a e) a odsek 4 písm. c) a d) rozhodnutia z roku 2015.

(6) Nariadenie Rady (ES) č. 1/2003 zo 16. decembra 2002 o vykonávaní pravidiel hospodárskej súťaže stanovených v článkoch 81 a 82 Zmluvy (Ú. v. ES L 1, 4.1.2003, s. 1).

(7) Komisia týmto listom potvrdila, že plánovaným rozhodnutím sa uložia pokuty trom subjektom skupiny CCPL, t. j. adresátom. Pokiaľ ide o zvyšné dva subjekty skupiny CCPL, ktorým bolo určené rozhodnutie z roku 2015, t. j. Poliemme S.r.l. a Coopbox Hispania S.l.u., Komisia uviedla, že týmto dvom subjektom plánované rozhodnutie nebude určené, keďže prvá spoločnosť formálne zanikla a druhá spoločnosť vstúpila do likvidačného konania.